LV Eiropas Savienības Oficiālais Vēstnesis C 49/9

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2009/C 49/07)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“TRADITIONAL GRIMSBY SMOKED FISH”

EK Nr.: UK-PGI-0005-0132-19-05-2000

AĢIN (X) ACVN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Department for Environment, Food and Rural Affairs Adrese: Food and Drink Manufacturing Team Area 8E, 9 Millbank, c/o Nobel House 17 Smith Square, London SWIP 3JR United Kingdom Tālr.: (44) 207 238 6623 Fakss: (44) 207 238 5728 E-pasts: simon.johnson@defra.gsi.gov.uk

2. Grupa:

Nosaukums: The Traditional Grimsby Fish Smokers Group Adrese: Alfred Enderby Ltd Maclure Street, Fish Docks Grimsby DN31 3NE United Kingdom Tālr.: (44) 1472 342984 Fakss: (44) 1472 342984 E-pasts: smoked@alfedenderby.co.uk Sastāvs: ražotāji/pārstrādātāji ( X ) citi ( )

3. Produkta veids:

1.7. grupa. Svaigas zivis, gliemji, vēžveidīgie un to izstrādājumi.

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums

“Traditional Grimsby Smoked Fish”

4.2. Apraksts

“Traditional Grimsby Smoked Fish” ir mencu un pikšu filejas, kas sver aptuveni 200–700 gramus un ir auksti kūpinātas pēc tradicionālas metodes konkrētajā ģeogrāfiskajā apgabalā. Filejas ir krēmkrāsā vai smilškrāsā, ar sausu konsistenci un kūpinājumiem raksturīgu, viegli sāļu smaržu un garšu. Pēc apstrādes tās tirgo vairākās tirdzniecības vietās īpaši izgatavotās kartona kastēs (kuru svars nedrīkst pārsniegt 5 kilogramus) vai atsevišķos vakuuma iepakojumos.

4.3. Ģeogrāfiskais apgabals

Ziemeļaustrumu Linkolnšīras (Lincolnshire) apgabalā esošā Grimsbijas (Grimsby) pilsēta saskaņā ar tās administratīvajām robežām.

4.4. Izcelsmes apliecinājums

Pārbaudes procedūrām ir noteikts šāds prasību minimums.

Pārstrādāta produkta sagatavošanai

i) grupa “Traditional Grimsby Fish Smokers Group” katru ražotāju iekļauj ražotāju reģistrā;

ii) zivis parasti pērk Grimsbijas zivju tirgū. Jāveic visu iepirkto zivju rakstveida uzskaite;

iii) minētās rakstiskās informācijas kontroli veic attiecīgais kontroles dienests.

Pārstrādāta produkta izsekojamībai

i) informācija par ražotāju (rekvizīti un reģistrācijas numurs); informācija par produktu (veids, svars un derīguma termiņš) jāraksta uz iepakotas zivs, to pārdodot;

ii) ražotājam rakstiski jāreģistrē visas veiktās realizācijas;

iii) kontroli, lai nodrošinātu atbilstību šīm prasībām, veiks attiecīgā pārbaudes struktūra.

4.5. Ražošanas metode

Svaigās, veselās zivis parasti ir no Īslandes, Fēru salām un Norvēģijas, taču tās var būt arī no citām vietām. Kvalificēti darbinieki veselas zivis sadala filejās, strādājot ar rokām. Pēc tam zivju filejas uz 10–15 minūtēm ieliek sālsūdenī, bet darba dienas beigās tās nožāvē uz metāla stieņu paliktņiem. Zivis uz šiem paliktņiem ievieto kūpinātavā tādā augstumā, kas atbilst aukstās kūpināšanas procesam.

Kūpinātavas pamatne ir noklāta ar zāģskaidām, kurām tiek pielaista “uguns”, lai tās sāktu bez liesmas gruzdēt. Līmenis, līdz kuram zivis tiek kūpinātas, ir atkarīgs ne tikai no zivju lieluma, bet arī no gaisa temperatūras un mitruma. Tas nozīmē, ka vasarā zāģskaidām skābekļa pievade ir jānoņem, un ir vajadzīga tikai neliela “uguns”, lai zāģskaidas sāktu gruzdēt. Ziemā zāģskaidām skābekļa pievade nav jānoņem vai jānoņem pavisam nedaudz, un ir vajadzīga lielāka “uguns”, lai zāģskaidas sāktu gruzdēt. Filejas tiek atstātas pa nakti vismaz uz 8 stundām. Kvalificēti darbinieki veic regulāru kūpināšanas procesa uzraudzību, pēc vajadzības apgrozot un noņemot zivis, lai tās tiktu nokūpinātas vienmērīgi. Karstums netiek izmantots tāpēc, ka zivis sāktu gatavoties kūpināšanas procesā, sāktu slāņoties un krist nost no paliktņiem.

Pēc tam zivis izņem no kūpinātavas un ļauj tām atdzist. Pēc atdzišanas zivis sapako īpaši izgatavotās, seklās kartona kastēs ar starplikām vai atsevišķos vakuuma iepakojumos, lai tās transportētu uz vairākām tirdzniecības vietām gan Apvienotajā Karalistē, gan ārpus tās robežām.

4.6. Saikne

Produkta “Traditional Grimsby Smoked Fish” īpašības ar ģeogrāfisko apgabalu ir saistītas, pamatojoties uz tradīcijām, labo slavu, kūpināšanas procesu un šajā procesā iesaistīto cilvēku lietpratību. Šī aroda prasmes tiek nodotas no paaudzes paaudzē. Tradīciju un saistīto procesu liecības var atrast, sākot jau ar 19. gadsimta beigām. Grimsbija un zivju kūpināšana Apvienotajā Karalistē ir bijuši sinonīmi jau kopš 1850. gada, kad dzelzceļš vispirms ļāva ātri nogādāt kūpinātās zivis Londonā un vēlāk arī ikvienā valsts nostūrī. Protams, ka tajā laikā nebija tādu saldēšanas iekārtu vai ledus ražošanas iespēju, kādas šodien tik plaši izmanto svaigu un ātrbojīgu produktu, piemēram, zivju, saglabāšanai. Lai ievērotu un pagarinātu ātrbojīgo produktu glabāšanas laiku, vienīgā iespēja bija šos produktus sālīt, žāvēt, kūpināt vai kombinēt visas šīs metodes. Tradicionālā zivju kūpināšana Grimsbijā joprojām ir sekmīga, kaut arī citās valsts daļās vairāk tiek izmantotas automātiskās krāsnis.

Anglijā Grimsbijas osta ir unikāla ar to, ka tā atrodas uz zemesraga, kas atdala Hamberas (Humber) estuāru no Ziemeļjūras. Šī atrašanās vieta pakļauj ostu aukstiem, sausiem vējiem, kas pūš no jūras un estuāra un kas palīdz tradicionālajam zivju kūpināšanas procesam, vasarā uzturot vidējo maksimālo temperatūru zemāku par 20 grādiem pēc Celsija, kas ir ievērojami zemāka gaisa temperatūra nekā iekšzemē.

Grimsbijas atrašanās austrumu krastā ir otra izvietojuma priekšrocība Apvienotajā Karalistē, jo tur tā ir mazāk pakļauta drēgnajiem lietiem, kurus atnes dienvidrietumu vēji, kas dominē lielākajā Apvienotās Karalistes daļā. Grimsbijā ir piejūras klimats, un tas nozīmē, ka, lai gan pastāv tikai nelielas svārstības sezonas laika apstākļos, tomēr šis laiks var būt ik dienas mainīgs.

Gadiem krātās zināšanas par zivju kūpināšanu ostā ir būtiskas šo izmaiņu prognozēšanā. Šīs zināšanas sākas ar pareizā zivju veida pirkšanu, jo zivju stāvoklis krasi mainās, tām izejot savu ikgadējo vairošanās ciklu. Grimsbijai ir palaimējies, ka tā var iegūt zivis no tik plaša ģeogrāfiskā apgabala, jo pieredzējis pircējs parasti var atrast kūpināšanai derīgas zivis jebkurā gada laikā. Lai sekmīgi nokūpinātu zivis, kūpināšanas speciālistam, kā jau iepriekš aprakstīts, ir jāņem vērā gan zivju suga, gan sezona, gan laika apstākļi. Grimsbijā paaudzēm krātā pieredze ļauj tradicionālās zivju kūpināšanas speciālistam pagatavot atbilstošas kvalitātes produktu tikai pēc taustes un acumēra.

Visā Apvienotajā Karalistē Grimsbija un zivju pārstrāde ir sinonīmi. Osta un pilsēta uzskata par goda lietu, ka jau vairāk nekā gadsimtu daudzi zivju tirgotāji ir spējīgi piegādāt dažāda veida zivis uz jebkuru valsts vietu un pēdējā laikā arī tālāk Eiropā. “Traditional Grimsby Smoked Fish” ir viens no nozīmīgākajiem produktiem, kas saistās ar ostu.

Lielāko divdesmitā gadsimta pirmās puses daļu Grimsbijas osta bija lielākā zvejas osta pasaulē. Tās vieta tādu pilsētu vidū kā Vigo, Esbjerga (Esbjerg), Buloņsīrmēra (Boulogne Sur Mer) un Brēmerhāfena (Bremerhaven), kas ir Grimsbijas brāļu pilsētas, nav apšaubāma. Šodien pilsēta joprojām ir lielākais zivju ražošanas centrs Apvienotajā Karalistē, kur 106 uzņēmumi ir Grimsbijas Zivju tirgotāju asociācijas (Grimsby Fish Merchants Association) biedri. Šis daudzveidīgais tirdzniecības kodols vienmēr ir bijis ostas spēks, kas Grimsbijas zivju tirgu ir izvirzījis priekšplānā svaigu zivju pārdošanā ne tikai Apvienotajā Karalistē, bet arī visā Eiropā.

Pieredzi un kompetenci, kas vajadzīgas, lai zivis sekmīgi nokūpinātu tradicionālā veidā, var iegūt tikai daudzu gadu laikā, zināšanas nododot no paaudzes paaudzē. Šī kūpināšana atšķiras no kūpināšanas modernajās automātiskajās krāsnīs, kuras ir noslēgtas un kuras silda ar elektrību un regulē, vienkārši pagriežot pogas. Ņemot vērā šos pastāvīgos avotus un izmantojot Grimsbijas stratēģiski nozīmīgo vietu dzesinātu zivju izplatīšanas tīkla centrā, svaigi kūpinātu zivju piegādes var tikt garantētas visai valstij katru dienu.

Augstvērtīgas pārtikas mazumtirgotāju ģilde (Guild of Fine Food Retailers) ir atzinīgi novērtējusi šo ieguldījumu kvalitātes uzturēšanā, piešķirot godalgas produktam “Traditional Grimsby Smoked Fish”. Šī reģionālā produkta teicamo kvalitāti ir atzinuši arī daudzi šefpavāri un restorānu kritiķi, ko pierāda atsauksmes par šo produktu, kas atrodamas Rika Steina grāmatā “Food Heroes” un Henrietas Grīnas grāmatā “Food Lovers Britain”.

4.7. Pārbaudes struktūra

Nosaukums: North East Lincolnshire Council Adrese: Trading Standards Department Municipal Offices Town Hall Square Grimsby DN31 1HU United Kingdom Tālr.: (44) 19 03 23 77 99 Fakss: (44) 19 03 20 44 45 E-pasts: trading.standards@nelincs.gov.uk

Pārbaudes struktūra ir oficiāla valsts iestāde, kas atbilst standarta EN 45011 principiem.

4.8. Marķējums

ES simbols, kas paredzēts aizsargātām ģeogrāfiskās izcelsmes norādēm, jālieto reģistrētā nosaukuma tiešā tuvumā.

(1) OV L 93, 31.3.2006., 12. lpp.